Title: Správa zo zahraničnej pracovnej cesty v Krakove v dňoch 10
Author: martina.stiffelova
Last saved by: Martina Stiffelová

Správa zo zahraničnej pracovnej cesty v Belehrade v Srbsku
v dňoch 25. - 27. 1. 2011
Expertné rokovania o texte pripravovaného Programu spolupráce medzi Ministerstvom školstva, vedy, výskumu a športu SR a Ministerstvom školstva Srbskej republiky v oblasti školstva na roky 2011 - 2015

1. Účastník ZPC:
Meno a priezvisko: Mária Slugeňová
Pracovné zaradenie: riaditeľka Odboru bilaterálnej a multilaterálnej spolupráce a programov
Pracovisko: Ministerstvo školstva, vedy, výskumu a športu SR, Stromová 1, 
                      813 30  Bratislava
Sekcia: Sekcia medzinárodnej spolupráce 
Znalosť jazykov: anglický jazyk
Ďalší účastníci ZPC: Martina Stiffelová, hlavný radca Sekcie medzinárodnej 
			spolupráce

2. Zahraničná pracovná cesta:
Štát: Srbsko
Mesto: Belehrad
Vykonaná v dňoch: 25. – 27. 1. 2011 
Názov prijímajúcej organizácie: Ministerstvo školstva Srbskej republiky
Účel cesty: Expertné rokovania o texte pripravovaného Programu spolupráce medzi Ministerstvom školstva, vedy, výskumu a športu SR a Ministerstvom školstva Srbskej republiky v oblasti školstva na roky 2011 – 2015 
Spôsob financovania: cestovné - MŠVVŠ SR
			  pobytové náklady – MŠVVŠ SR

3. Rámcový program pobytu:

Utorok, 25. 1. 2011
12:10 		Prílet, ubytovanie; stretnutie so zástupcom Veľvyslanectva SR v Belehrade;
16:30		Pracovné rokovania  na Veľvyslanectve SR v Belehrade 

Streda, 26. 1. 2011
10:00 – 13:00		Rokovania na MŠ Srbska k návrhu dohody + ďalšie témy  
14:00	vyhodnotenie rokovaní    

16:30 	Prehliadka mesta

Štvrtok, 27. 1. 2011

09:00	Stretnutie so štátnym tajomníkom pre ľudské a menšinové práva Srbskej republiky, Jánom Sabom;
 
11:00			Odchod na letisko, odlet z Belehradu do Viedne

Mená a funkcie kontaktovaných zahraničných partnerov:
Milica Golubović – Tasevska, riaditeľka odboru pre medzinárodnú spoluprácu v oblasti vzdelávania MŠ Srbska- vedúca delegácie;
Snežana Vuković, riaditeľka odboru stratégie a rozvoja vzdelávania MŠ Srbska; 
Ljiljana Todorović, odbor pre normatívne a právne záležitosti a rozvoj vzdelávania MŠ Srbska; 
Vesna Acković, poradkyňa pre vzdelávanie národnostných menšín MŠ Srbska;
Svetlana Zolňanová, predsedníčka Výboru pre vzdelávanie Národnostnej rady Slovenskej národnostnej menšiny v Srbsku;
Anna Medveďová, predsedníčka Komisie pre osvetu a vzdelávanie Matice slovenskej v Srbsku
Ján Sabo, štátny tajomník Ministerstva pre ľudské a menšinové práva Srbskej republiky 

 4. Stručný priebeh rokovaní:

Utorok 25. 1. 2011
     V utorok 25. 1. 2011 sa vo večerných hodinách uskutočnilo na Veľvyslanectve SR v Belehrade pracovné stretnutie slovenskej delegácie so zástupcami veľvyslanectva - vedúcim ZÚ SR, Jánom Pšenicom; konzulkou, Katarínou Stehlíkovou, 2. tajomníkom, Pavlom Krutošíkom; lektorom SJ na Univerzite v Novom Sade, Jurajom Glovňom; lektorkou SJ na Univerzite v Belehrade, Juliannou Beňovou; predsedníčkou Výboru pre vzdelávanie Národnostnej rady Slovenskej národnostnej menšiny v Srbsku, Svetlanou Zolňanovou, a predsedníčkou Komisie pre osvetu a vzdelávanie Matice slovenskej v Srbsku, Annou Medveďovou. 
Na stretnutí prítomní prediskutovali nasledovné tematické okruhy a otázky:   
•	Príprava a obsahová náplň rezortného programu spolupráce v oblasti vzdelávania, otvorené otázky v zmluvnom dokumente, ktoré budú predmetom expertných rokovaní na Ministerstve školstva Srbskej republiky; 
•	Podpora krajanskej komunity zo strany MŠVVaŠ SR v oblasti vzdelávania  – metodicko-pedagogické kurzy pre srbských učiteľov na školách s vyučujúcim jazykom slovenským, tábory a školy v prírode pre deti krajanov, kalendár podujatí financovaný MŠVVaŠ SR;
•	Pilotný projekt stáží slovenských študentov učiteľských smerov, ktorí budú môcť realizovať svoju pedagogickú prax na školách so slovenským vyučovacím jazykom a jeho financovanie zo srbskej strany, špecifikácia požiadaviek na študenta počas praxe a jej dĺžka;
•	Informácia o systéme vysokého školstva v Srbsku, kde na rozdiel od SR je 4-ročné vysokoškolské štúdium, ktoré sa však pri nesplnení študijných povinností v rámci daného roku môže predĺžiť aj na 7 rokov. Študenti si v takomto prípade hradia finančne toto štúdium „nad rámec“, vrátane príslušných skúšok;
•	Poskytovanie štipendií vlády SR pre krajanov - v súčasnosti v SR študuje okolo 170 zahraničných Slovákov zo Srbska;  problematickou stále zostáva ich  návratnosť do Srbska;
•	Činnosť lektorátov slovenského jazyka  na Univerzite v Belehrade a Novom Sade – porovnanie oboch pracovísk, výučba SJ, počty študentov, podmienky na prácu vytvorené zo strany univerzít pre vyslaných lektorov zo SR (ubytovanie, vybavovanie dlhodobého pobytu);
•	Informácia o možnostiach štipendií pre srbských študentov na štúdium v SR na čiastkové VŠ štúdium (Bc., Mgr./Ing.; PhD.) podľa platného programu spolupráce, a to v rozsahu 36 mesiacov na minimálne 3-mesačné študijné pobyty. Srbsko však za posledné 2 školské roky túto možnosť nevyužilo a nevyslalo žiadneho študenta.    
    
       Streda 26. 1. 2011
        Rokovania na Ministerstve školstva Srbskej republiky otvorila vedúca srbskej delegácie, Milica Golubović-Tasevska (MGT), ktorá je riaditeľkou Odboru pre medzinárodnú spoluprácu v oblasti vzdelávania Ministerstva školstva Srbskej republiky. MGT zároveň ospravedlnila neúčasť pani Vesny Fily, generálnej riaditeľky sektora pre rozvoj vzdelávania a medzinárodnú spoluprácu, ktorá mala pôvodne viesť rokovania.
     Obidve strany navzájom predstavili zloženie slovenskej aj srbskej delegácie a ich pracovných funkcií a zároveň sa dohodli, že počas rokovaní, ktoré budú prebiehať v anglickom jazyku,  budú postupne prechádzať všetkými článkami anglickej verzie zmluvného dokumentu.
         Počas rokovaní obe strany prerokovali a diskutovali o.i. aj o nasledovných témach:
1.	Srbská strana informovala o zmene systému letných jazykových kurzov, ktoré nebudú prebiehať v letných mesiacoch, ale v apríli príslušného kalendárneho roku.
2.	Lektori slovenského jazyka v Srbsku – otázka oslobodenia od platenia správnych poplatkov pri udeľovaní víza povolenia na pobyt, problém ubytovania lektora slovenského jazyka v Belehrade porovnanie s ubytovaním všetkých zahraničných lektorov na Univerzite v Belehrade. 
3.	Lektor srbského jazyka a literatúry v Banskej Bystrici a Bratislave. - Slovenská strana požiadala srbských partnerov o prehodnotenie pôsobenia lektora v Banskej Bystrici, vzhľadom na aktuálnu situáciu (od akademického roku 2009/2010 UMB nezabezpečuje štúdium srbského jazyka ako samostatného študijného programu). V tejto súvislosti navrhla srbským partnerom zvážiť presun lektora na FF UK v Bratislave vzhľadom na rozvíjajúcu sa výučbu srbského jazyka.
4.	Financovanie cestovných nákladov srbských študentov do SR a späť v rámci mobilít, vyplývajúcich z uvedeného zmluvného dokumentu. - Srbská strana vo všeobecnosti nehradí svojím študentom cestovné náklady do žiadnej krajiny, okrem Číny. Ide o všeobecné pravidlo, aplikované pre všetky krajiny. Z uvedeného dôvodu srbská strana navrhla uviesť tento princíp ako prvý bod finančných ustanovení, platný pre všetky mobility v rámci uvedeného programu spolupráce. Slovenská strana však aj naďalej bude financovať cestovné náklady slovenským študentom do Srbska  späť.        
5.	Otázka financovania pobytu slovenských študentov pedagogických smerov, vykonávajúcich pedagogickú prax na školách s vyučovacím jazykom slovenským v Srbsku. - Srbská strana prisľúbila preveriť možnosti  financovania srbskou stranou, s podporou Národnostnej rady Slovenskej národnostnej menšiny v Srbsku.     
6.	Príčiny nevyužívania ponúkaných štipendií v zmysle platného programu spolupráce zo strany srbských študentov. - Srbskí partneri prisľúbili uvedenú záležitosť preveriť.
Na záver rokovaní sa obidve strany predbežne  dohodli na texte dohody, ktorého finálna podoba však ešte vyžaduje prerokovanie a odsúhlasenie vecne príslušnými útvarmi na svojich ministerstvách.
  
    Štvrtok 27. 1. 2011
    Slovenská delegácia v sprievode konzulky SR v Belehrade, Kataríny Stehlíkovej (KS),  uskutočnila na Ministerstve pre ľudské a menšinové práva Srbskej republiky stretnutie so štátnym tajomníkom Jánom Sabom (JS), do ktorého agendy spadá aj problematika slovenskej národnostnej menšiny v Srbsku.  
    Počas rokovaní  JS informoval slovenskú delegáciu o situácii slovenskej národnostnej menšiny v Srbsku a jej podpore zo strany SR,  pôsobení zahraničnej pobočky Vysokej školy zdravotníctva a sociálnej práce sv. Alžbety v Báčskom Petrovci a Nadlaku ako aj uznávaní dokladov absolventov tejto školy v Srbsku.  
Slovenská strana informovala JS o priebehu a výsledkoch expertných rokovaní na Ministerstve školstva Srbskej republiky  k rezortnému programu spolupráce, ktorý bude predmetom pripomienkovania aj na Ministerstvo ľudských a menšinových práv Srbskej republiky.
Obe strany  prediskutovali aj  témy spôsobu financovania vysokých škôl v SR,  možnosti podpory slovenskej národnostnej menšiny v Srbsku zo strany SR prostredníctvom Úradu pre zahraničných Slovákov a tiež formou mikrograntov, financovanie aktivít národnostných menšín v Srbsku.  

    
5. Odporúčané závery, úlohy:

1.	Zaslať Ministerstvu školstva Srbskej republiky oficiálny list, potvrdzujúci výsledky rokovania na MŠ Srbskej republiky, s požiadavkou o urýchlenie prípravy podpisu pripravovaného Programu spolupráce medzi Ministerstvom školstva, vedy, výskumu a športu SR a Ministerstvom školstva Srbskej republiky v oblasti školstva na roky 2011-2015.

				Termín: 15. 3. 2011
				Zodpovedný: SMS MŠVVŠ SR 

2.	Informovať SAIA, n.o., o zmene letných jazykových kurzov srbského jazyka v Srbsku na jarný kurz v termíne od 4. – 24. 4. 2011. 
Termín: 4. 3. 2011
				Zodpovedný: SMS MŠVVŠ SR 

6.   Prehľad prinesenej dokumentácie a miesto jej uloženia:
Národný kalendár 2011 slovenskej národnostnej menšiny v Srbsku – nachádza sa na Sekcii medzinárodnej spolupráce MŠVVŠ SR

Dátum: 28. 2. 2011

Správu vypracoval: 
Martina Stiffelová, SMS: ..............................

Správu schválil: 
Mária Slugeňová, R OB a MS a P: ..........................

Dagmar Hupková, GR SMS: .......................................